**Raport narativ Erasmus**

Student: Alina Suciu

Universitatea-gazdă: Universidad de Castilla-La Mancha, Spania

Specializarea: Drept

Anul de studii: 2012 - 2013

Semestrul: II

Erasmus în Spania

 Pe lângă posibilitatea de a studia într-o țară străină, lucru care, în mod cert, contribuie la formarea ta profesională, Programul Erasmus e o oportunitate de a cunoaște și înțelege o nouă cultură, de a vedea lumea dintr-o alta perspectivă. Într-o societate în care se pune din ce în ce mai mult accent pe relațiile internaționale, pe acele standarde europene pe care universitățile fac tot posibilul să le respecte, am considerat că o bursă Erasmus îmi va fi utilă în cariera pe care îmi doresc să o urmez.

 Studiez la Universitatea Petru Maior, la Facultatea de Științe Economice, Juridice și Administrative, specializarea drept. Nu am stat pe gânduri și mi-am depus dosarul pentru a obține bursa respectivă. Știam bine ce îmi doresc și, deși aș fi putut alege alte destinații, am ales Spania. Știam spaniola de la televizor, văzusem nenumărate telenovele, dar și așa, neavând șansa de a exersa această limbă aveam emoții, mai ales că ceea ce urma să studiez era drept în altă limbă, după altă legislație, exact în aceleași condiții ca un student spaniol nativ. Într-adevăr există bariere lingvistice între țările Uniunii Europene, dar unul dintre lucrurile care vrea să le demonstreze Programul Erasmus e că trebuie și pot fi depășite. Îmi plac provocările. Deși eram convinsă că nu voi avea mari probleme în ceea ce privește limba spaniolă, mi-am cumpărat totuși un dicționar și am așteptat cu entuziasm ziua plecării.

 Am ajuns în Spania în Ciudad Real în data de 8 septembrie 2012, cu două zile înainte de a începe semestrul universitar. Am mers cu încă trei studente de la facultatea mea și am avut plăcuta surpriză de a primi ajutorul unor studenți spanioli în a ne găsi un loc de cazare. Ne-am cazat la un hotel micuț, economic sperând că vom găsi curând un apartament pe care să îl închiriem. De fapt acesta a fost momentul în care mi-am dat seama că în Spania nu se vorbește spaniola ca în telenovele, care sunt majoritatea realizate în Venezuela sau Colombia, ci mult mai rapid, cu alt accent, folosind cuvinte diferite. Următoarea zi era o duminică. Trebuie să precizez că duminicile, cel puțin în orașul acela rar vezi un om pe stradă și singurele locuri deschise sunt unele localuri și micile magazine chinezești pline de tot felul de dulciuri ciudate. Neștiind acest lucru, am luat micul dejun la o terasă din apropiere și apoi ne-am aventurat prin oraș. E un oraș universitar, majoritatea studenților sunt din sate și locuiesc în chirie, cei care lucrează și trăiesc în acel oraș profită de această zi de odihnă stând în casă. Prin urmare cel puțin duminicile, orașul pare pustiu. Ne bucuram când întâlneam pe câte cineva pe stradă, iar oamenii de acolo sunt politicoși și dornici să te ajute, să îți dea indicații. În drum spre o benzinărie care mai era deschisă, am remarcat frumusețea orașului, cu străzile curate și înguste, împânzite de palmieri. Cu siguranță e o altă lume…

 Clădirea în care se află Facultatea de Drept, științe sociale și economice e o clădire modernă, formată din mai multe module, pe două etaje, cu un număr impresionant de săli, dar și birouri. De altfel, ceea ce m-a impresionat e că fiecare dintre profesori are biroul său, lucru benefic pentru studenți. Într-un loc strategic, e pusă o hartă care arată cum sunt poziționate modulele și unde te afli. Biroul de Relații Internaționale situat în apropierea sediului facultății mele ne-a indicat persoana din cadrul acestei facultăți care urmează să ne ajute cu alegerea disciplinelor. Nu a fost dificil să găsim biroul coordonatorului nostru unde am primit lista cursurilor care se fac în acel an universitar, precum și indicațiile unui student din cadrul universității cu privire la conținutul lor, la modalitatea de predare.

 Există o asociație numită ESN (Erasmus Student Network) care e de mare ajutor pentru studenții Erasmus. Câțiva membri ai acestei asociații ne-au adunat pe toți studenții străini care au venit prin Programul Erasmus, au întocmit o listă cu apartamente care pot fi închiriate în apropierea universității și la prețuri rezonabile. Am avut răbdarea să vedem peste 10 apartamente, până să ne decidem. Fiind 4 studente, am ales un apartament cu 4 camere, spațios, situat la nici 3 minute de facultatea noastră. În plus nu mai era nevoie să încheiem un contract pentru a avea internet. De ce precizez asta? Ei bine, internetul e un lucru esențial pentru un student european, care trebuie, pe lângă a se menține informat, să comunice cu universitatea de origine și să se mențină informat în privința cursurilor de la universitatea gazdă. Trebuie menționat faptul că universitatea are un campus virtual. Fiecare student și fiecare profesor are un utilizator și o parolă pentru a accesa acest campus, dar și o adresă de e-mail oficială. Comunicarea student-profesor se face, în primul rând, prin intermediul acestor email-uri, dar și prin publicațiile pe care fiecare profesor le face în cadrul cursului său. După ce ne-am ales materiile și ne-am făcut matricola, puteam vedea toate informațiile cu privire la cursurile alese. Prin acest campus virtual se trimit si practicile sau temele date de profesor în termenele indicate, iar, în general, învățământul universitar spaniol dă o importanță deosebită practicii.

 Cursurile sunt în limba spaniolă, poate doar unul sau două cursuri opționale sunt în engleză, cel puțin la drept, probabil din lipsă de doritori. Mi-am ales cursuri variate de drept spaniol, chiar dacă legislația spaniolă diferă în anumite aspecte de legislația românească, dar și Dreptul Uniunii Europene, Drept internațional privat sau Dreptul Comerțului Internațional. Una dintre materiile cele mai importante mi s-a părut Etica și Practica Profesiilor Juridice unde am aflat mai multe despre posibilele cariere pe care le putem urma după terminarea acestei specializări. Durata unui curs este de 2 ore și de obicei sunt 2 cursuri la fiecare materie pe săptămână. Indiferent de metodele de predare, aproape toate examenele au conținut și o practică. De fapt, se consideră că ești pregătit la materia respectivă doar dacă ești capabil să rezolvi un caz practic.

 Un punct forte al învățământului universitar spaniol sunt acele ore în care profesorii primesc în biroul studenții interesați pentru a-i ajuta cu privire la nelămuririle pe care le au în ceea ce privește respectivul curs, practicile, examenul.

 Majoritatea examenelor au fost scrise, dar am avut și examene orale. Totuși, asta nu trebuie să sperie un viitor Erasmus. Universitatea de Castilla-la Mancha oferă un curs de spaniolă pe nivele în urma cărui eliberează și un certificat. Acel curs de spaniolă are 3 credite ECTS și costă în jur de 70 de euro. Din proprie experiență pot spune că limba spaniolă se învață mai mult interacționând cu nativi spanioli, interacționând cu tot ceea ce înseamnă cultura spaniolă.

 Tot cu privire la examene, biblioteca facultății e un loc ideal pentru a studia. De asemenea, sala de lectură a Bibliotecii Generale e deschisă și pe perioada nopții. În general cursurile și cărțile necesare se găsesc la biblioteca facultății. De asemenea, facultatea are o rețea de internet wireless și calculatoare pentru a te folosi și de surse din internet.

 Dacă vorbim de cultura spaniolă, nu putem să nu ne referim la tradițiile culinare spaniole. De altfel, se spune că bucătăria mediteraneană e cea mai sănătoasă. Se folosesc fructe, legume proaspete, orez, paste, ulei de măsline, pește, fructe de mare. Am organizat cu studenții Erasmus de la Universitatea de Castilla-la Mancha seri culinare românești, poloneze, italiene, franceze, germane, spaniole în cadrul cărora studenții din aceste țări au gătit preparate culinare specifice. De la seara românească dintre mâncăruri amintesc sărmăluțele și ouăle umplute, iar de la seara italiană deliciosul tiramisu.

 Din orașele care merită vizitate face parte capitala Spaniei, Madrid, Toledo, orașul vechi cu străduțele sale foarte foarte înguste, cu terasele unice, plajele însorite din Alicante pline de palmieri înalți și de turiști fericiți, plaja din Benidorm care seamănă cu cea din Miami, cladiri înalte foarte aproape de plajă, recomand a se vizita observatorul de la Gran Hotel Bali, cel mai înalt hotel din Europa- 52 etaje. De asemenea, Barcelona, capitala Cataloniei, al doilea mare oraș al Spaniei unde cei pasionați de artă pot vizita Muzeul Național de Artă al Cataloniei, Muzeul de Artă Contemporană, dar și Muzeul Maritim. În Barcelona se vorbește catalana, care e o limba co-oficială în Catalonia alături de spaniolă.

 Spania este țara cu cele mai multe ”fiestas” sau festivaluri, iar carnavalurile spaniole sunt renumite în toată lumea. Amintim aici Carnavalul din Miguelturra din luna februarie, unde se adună mii de tineri.

 Una dintre băuturile populare în Spania este Sangria, băutură pe bază de vin cu fructe precum portocale, lămâi, mere, căpșuni… Spaniolii sunt foarte patrioți, în magazinele lor se promovează produsele locale.

 În ceea ce privește sporturile, la majoritatea festivalurilor sunt coride adică lupte cu tauri, dar spaniolii sunt pasionați și de fotbal. Amintesc cele două echipe spaniole mari de fotbal cunoscute la nivel mondial: Real Madrid și Barcelona. Un meci între cele două are ca și corespondență în România un meci Steaua+Dinamo. Localurile de ”tapas” în care se poate viziona meciul sunt întotdeauna pline, mai ales că la orice băutură comandată primești o gustare.

 Am decis să rămânem un an mulți dintre cei care am mers în Spania la Universitatea Castilla-la Mancha cu programul Erasmus. Ne-am înțeles și am învățat câte puțin nu numai din cultura spaniolă, ci și din cultura țărilor din care proveneau ceielalți studenți Erasmus. Am legat prietenii din toate colțurile lumii: Italia, Franța, Germania, Brazilia, Mexic, Polonia, Cehia, Slovacia, Venezuela, Portugalia.

 Stagiul Erasmus e o șansă unică pentru cei care iubesc schimbarea, tot ce e nou, pentru cei cărora le place să călătorească, să socializeze. În același timp cursurile facultății te ajută să îți dezvolți latura practică, să fii pregătit pentru cariera pe care vrei să o urmezi. Voi concluziona prin a spune că Programul Erasmus e un program european de viitor care te învață să te descurci nu numai în carieră, ci și în viață.